1 **–** тиркеме

**“40 райондон 40 демилге” долбоору боюнча Кыргыз Республикасынын аймактарында иштелип чыккан инновациялык демилгелерди тандоонун тартиби жөнүндө**

**жобо**

1. **Жалпы жоболор**

“40 райондон 40 демилге” долбоору боюнча Кыргыз Республикасынын аймактарында иштелип чыккан инновациялык демилгелерди тандоо тартиби жөнүндө жобо (мындан ары – Жобо) Кыргыз Республикасынын аймактарында иштелип чыккан инновациялык демилгелерди тандоо (мындан ары – тандоо) тартибин аныктайт, тандоодо келип чыккан укуктук жана уюштуруу мамилелерин жөнгө салат.

1. Бул Жободо төмөнкүдөй терминдер пайдаланылат:

 инновациялык демилге– инновациялык иштин техника-экономикалык, укуктук жана уюштуруу негиздемесин, актуалдуулугун жана практикалык маанисин камтыган инновациялык долбоор (мындан ары – инновациялык долбоор);

уюштуруучу **–** интеллектуалдык менчик жана инновациялар чөйрөсүндөгү ыйгарым укуктуу мамлекеттик орган (мындан ары – Кыргызпатент);

катчылык– Кыргызпатенттин алдындагы Интеллектуалдык менчик мамлекеттик фонду (мындан ары – ИМ Мамфонду);

инновациялык долбоорлорду тандоо боюнча ведомстволор аралык комиссия– курамы Кыргыз Республикасынын Министрлер Кабинетинин токтому менен бекитилген комиссия (мындан ары – Комиссия);

комплекстүү экспертиза – ушул Жободо аныкталган критерийлер боюнча долбоорлорду ишке ашыруунун натыйжаларын илимий иштеп чыгууну, коммерциялык пайдалануунун мүмкүнчүлүктөрүн, ошондой эле алар ишке ашырылган учурда жетишилүүчү социалдык-экономикалык таасирди аныктоо максатында инновациялык долбоорлорго көз карандысыз эксперттер тарабынан жүргүзүлүүчү илимий-техникалык жана социалдык-экономикалык экспертиза;

насаатчы (ментор)– бизнести жүргүзүү жана өнүктүрүү маселелери боюнча катышуучуларга кеңеш берүү үчүн тандоонун алкагында ишке тартылуучу, ишкердик иш жүргүзгөн адис;

 катышуучулар – менчигинин түрүнө карабастан, тандоого катышууга өтүнмө берген субьекттер;

бизнес**–**долбоор – бизнес-процесстерди концептуалдык баяндоо;

бетачар (питчинг) – инвесторлорду тартуу максатында долбоорлор менен тааныштыруучу иш-чара;

окутуучу программа (акселерация) – окутуунун жана кеңеш берүүнүн, эксперттик колдоо көрсөтүүнүн, ошондой эле потенциалдуу инвесторлор менен өз ара аракеттенүүнүн эсебинен инновациялык долбоорлорду сапаттык жана сандык көрсөткүчтөрүнүн динамикасы менен интенсивдүү өнүктүрүү.

 **2. Тандоонун максаты жана милдеттери**

2. Тандоонун негизги максаты болуп Кыргыз Республикасынын аймактарын социалдык-экономикалык өнүктүрүүгө жетишүү үчүн экономиканы, илимди жана техниканы өнүктүрүүнүн артыкчылыктуу багыттары боюнча инновациялык долбоорлорго өбөлгө түзүү жана аларды илгерилетүү саналат.

3.Тандоонун милдеттери болуп төмөнкүлөргө көмөктөшүү саналат:

 – ата мекендик инновациялык экосистеманы өнүктүрүүгө;

 – республиканын бардык аймактарында ойлоп табуучулук жана инновациялык ишке жарандардын кызыкчылыгын жана активдүүлүгүн жогорулатууга;

 **–** республиканын аймактарында инновациялык иш жаатындагы атаандаштыкка жөндөмдүү чөйрөнү калыптандырууга;

 **–** инновациялык долбоорлорду ишке ашырууга.

 4.Уюштуруучу төмөнкүлөрдү камсыздайт:

 **–** бардык катышуучулар үчүн бирдей шарттарды;

 **–** жалпыга маалымдоо каражаттары аркылуу коомчулукка тандоо жөнүндө маалымат берүүнү;

 **–** расмий жарыялоо датасына чейин тандоонун жыйынтыктары жөнүндө маалыматтарды ачыкка чыгарууга жол бербөөнү.

 5. Тандоодон өткөн долбоорлордун саны Комиссиянын чечими менен аныкталат.

**3. Комиссияны түзүү жана анын функциялары**

 6. Комиссиянын курамы 9 адамдан кем эмес санда уюштуруучу тарабынан түзүлөт жана Кыргыз Республикасынын Министрлер Кабинетинин токтому менен бекитилет. Комиссия министрликтердин, ведомстволордун жана коомдук уюмдардын өкүлдөрүнөн турат.

7. Комиссия:

**–** тандоонун талаптарына жана критерийлерине ылайык келген инновациялык долбоорлорду тандайт;

**–** каржылоодон баш тартылган учурда – негиздеме менен, ал эми долбоордук сунушту толуктап иштеп чыгуу зарыл болгон учурда эскертүүлөр менен ар бир долбоордук сунуш боюнча чечим кабыл алат;

**–** уюштуруучунун бекитүүсүнө киргизүү үчүн тандоодо жеңип чыккан инновациялык долбоорлордун тизмесин түзөт;

**–** тандоодо жеңип чыккан инновациялык долбоорлор боюнча чыгымдардын сметасын карап чыгат;

**–** тандоодон өткөн долбоорлор үчүн жоопкерчилик тартат.

**4. Тандоонун катышуучуларына талаптар**

8. Бизнес**-**долбоорду ишке ашыруу үчүн финансылык каражаттарды алууга тандоого катышууга тандоонун талаптарына жооп берген инновациялык долбоорлорду сунуштаган катышуучуларга уруксат берилет.

9. Катышуучулар келишимдик негизде жалпы долбоордук программа түзүп, жалпы долбоордук сунуш бере алышат.

10. Тандоонун катышуучулары бериши зарыл болгон милдеттүү документтердин тизмеги:

**–** бизнес-долбоордун негизги аткаруучуларынын резюмелери жана паспортторунун көчүрмөлөрү;

**–** тандоонун катышуучуларынын банктык реквизиттери (банктын аталышы, БИК, алыш **–** бериш эсеби);

**–** юридикалык жакты каттоо жөнүндө күбөлүктүн нотариалдык күбөлөндүрүлгөн көчүрмөсү;

**–** юридикалык жактын уставынын (жобосунун) нотариалдык күбөлөндүрүлгөн көчүрмөсү;

**–** төлөмдөр боюнча карызынын жоктугу тууралуу салык кызматынын аймактык органдары тарабынан күбөлөндүрүлгөн мурдагы жылга баланстык отчеттун көчүрмөсү же салык кызматынын аймактык органдары жана Кыргыз Республикасынын Министрлер Кабинетине караштуу Кыргыз Республикасынын Социалдык фонду тарабынан берилген маалымкаттар;

**–** пайдалар жана чыгымдар жөнүндө отчеттун көчүрмөсү.

**5. Тандоо өткөрүүнүн тартиби**

11. Катчылык жана райондук мамлекеттик администрациялар тарабынан тандоону өткөрүүнүн тартибин чагылдырууга жалпыга маалымдоо каражаттары тартылат.

12. Тандоого катышуу үчүн катышуучулар тарабынан ушул Жобонун тиркемесине ылайык форма боюнча өтүнмө толтурулат жана райондук мамлекеттик администрацияга берилет, ал ушул Жобонун 10 жана 13-пункттарына ылайык керектүү материалдардын толуктугу жана комплекттүүлүгү үчүн жоопкерчилик тартат.

13. Өтүнмөгө төмөнкү документтер тиркелет:

1) долбоордун сыпаттамасы (долбоордун техникалык, экономикалык же социалдык жаңылыгы, актуалдуулугу жана практикалык мааниси анын ичинде долбоорду ишке ашырууда керектөөлөр жөнүндө маалымат);

2) маркетингдик талдоо, долбоордун рыногу (максаттуу аудитория, негизги атаандаштары, аналогдору, ички же тышкы рынокко багытталгандыгы жөнүндө маалыматтар, мисалы: айыл чарба, кен өнөр жайы, медицина, биотехнологиялар, IT ж.б.);

3) долбоордун бизнес-планы;

4) бизнес-долбоорду ишке ашыруунун календардык планы жана чыгымдардын сметасы;

5) керектүү адистердин болушу, алардын квалификациясы жөнүндө маалымат;

6) юридикалык жактар үчүн: юридикалык жактын жоюлган, банкротко учураган, кайра уюштурулган же экономикалык иши токтогон абалда эместигин тастыктаган, жетекчисинин колу коюлган маалымкат;

7) интеллектуалдык менчик объектилерине укуктарды тастыктаган документтердин көчүрмөлөрү (бар болсо). Интеллектуалдык иштин натыйжаларына бир нече укук ээлери болгон учурда, тандоого катышууга бардык укук ээлеринин макулдугу жөнүндө документтер дагы тиркелет.

14. Тандоого катышууга өтүнмо жана ага тиркелген документтер райондук мамлекеттик администрация тарабынан катчылыкка (ИМ Мамфондуна) жөнөтүлөт.

15. Сунушталган долбоорлор төмөнкү критерийлерге ылайык келиши керек:

– жаңылыгы (илимий, техникалык, технологиялык);

– экономикалык жана социалдык мааниси (долбоорду ишке ашырууда түзүлгөн жумушчу орундарынын саны);

– атаандаштыкка жөндөмдүүлүк (ички жана тышкы рынокто атаандаштыкка жөндөмдүүлүгү);

– ишке ашыруу мүмкүнчүлүгү (адам ресурстарынын, жабдуулардын болушу, илимий изилдөөлөрдү, тажрыйбалык-конструктордук иштеп чыгууларды жүргүзүү жана өндүрүштү технологиялык даярдоо);

– натыйжалуулук (рынокту камтуу, керектөөчүлөрдүн көбөйүшү, ушул процесс үчүн жаңы технологияларды пайдалануу);

– инновациялык тобокелдик (рынокто күтүлгөн сурамга ээ болбой калышы мүмкүн болгон жаңы товарларды жана кызмат көрсөтүүлөрдү чыгарууга каражаттарды салууда, өндүрүш жана башкаруу ыкмаларын киргизүүдө келип чыгуучу жоготуулардын ыктымалдыгы);

– экологиялык коопсуздук (курчап турган чөйрөгө жана адамга экологиялык коркунучтун жаратылыш жана антропогендик факторлорунун терс таасиринин жол берилген деңгээли);

– уюмдардын иш чөйрөсүнүн Кыргыз Республикасын өнүктүрүүнүн артыкчылыктуу багыттарына шайкештиги.

16. Тандоо жүргүзүүнүн мөөнөтү узартылганда же башка өзгөртүүлөр киргизилген учурда катчылык Кыргызпатенттин жана ИМ Мамфондунун расмий сайттарына кошумча маалымат жарыялайт.

17. Катчылык райондук мамлекеттик администрациялардан зарыл болгон документтер менен өтүнмөлөрдү кабыл алат жана каттайт. Өтүнмөлөрдү кабыл алып бүткөндөн кийин катчылык 14 жумушчу күндүн ичинде документтерди тандоонун талаптарына шайкештигин текшерет.

18. Бардык катышуучулардын тизмеси Кыргызпатенттин жана ИМ Мамфондунун сайттарына жайгаштырылат.

19. Тандоонун жалпы мөөнөтү катчылык инновациялык долбоорлорду каттаган күндөн тартып 5 (беш) айды түзөт жана 3 этап менен өткөрүлөт.

20. Биринчи этап.Комиссия бир айлык мөөнөттө катышуучулар акселерациялык программадан өтүшү үчүн инновациялык долбоорлорду алдын ала тандайт.

Инновациялык долбоорлорду баалоо үчүн Комиссия инновациялык долбоорлорду баалоонун индикаторлору менен баалоо барагын толтурат, ал биринчи жыйналышта бекитилет. Баалоо барагы инновациялык долбоорлорго негизги талаптарды камтышы керек, аларга шайкештик баллдар түрүндө бааланат. Комиссиянын чечими протокол менен таризделет. Тандоонун жыйынтыгы Кыргызпатенттин жана ИМ Мамфондунун сайттарына жайгаштырылат.

21.Экинчи этап.Алдын алатандоодон өткөнкатышуучулар бизнес **–** пландоо, маркетингдик көндүмдөр жана питчинг боюнча эки айлык окутуучу акселерациялык программадан милдеттүү түрдө акысыз негизде өтүшөт, ушуга байланыштуу катчылык тарабынан акселерациялык программаны өткөрүү боюнча уюмдар ишке тартылат.

22.Үчүнчү этап.Катчылык акселерациялык программанын жыйынтыгы боюнча инновациялык долбоорлорду, алардын тармактык тиешелүүлүгүнө жараша, ушул Жобонун 15 **–** пунктунда аныкталган критерийлер боюнча комплекстүү экспертиза жүргүзүү максатында көз карандысыз эксперттерге жөнөтөт.

Комиссия акселерациялык программаны өткөргөн уюмдун сунуштамаларынын жана көз карандысыз тармактык эксперттердин баалоосунун негизинде катышуучулардын бетачарларын угат жана талдайт.

Комиссиянын жыйналышында чечим добуштардын жөнөкөй көпчүлүгү менен кабыл алынат, мында добуштар тең чыккан учурда, Комиссиянын төрагасынын добушу чечүүчү болуп саналат.

Үчүнчү этаптын мөөнөтү 2 (эки) айдан ашпашы керек.

23. Тандоонун жыйынтыгы боюнча ар бир инновациялык долбоор боюнча төмөнкү чечимдердин бири кабыл алынат:

**–** долбоордук сунушка ылайык каржылоо;

**–** жарым-жартылай каржылоо;

**–** каржылоодон баш тартуу.

24. Комиссиянын тандалган инновациялык долбоорлорду ишке ашырууга финансылык каражаттарды бөлүп берүү жөнүндө чечими Катчылык тарабынан андан ары аткаруу үчүн уюштуруучуга жөнөтүлөт. Өткөрүлгөн тандоонун жыйынтыктары Кыргызпатенттин жана ИМ Мамфондунун сайттарына жайгаштырылат.

**6. Инновациялык долбоорду ишке ашыруу**

25. Тандоонун жеңүүчүлөрү инновациялык долбоордун аткаруучулары болуп саналат.

26. Катчылык менен аткаруучунун (жеңүүчүнүн) ортосунда инновациялык долбоорду аткарууга келишим (мындан ары – Келишим) түзүлөт.

**7. Тандалган инновациялык долбоорлорду каржылоо**

27. Кыргыз Республикасынын республикалык бюджетинде жыл сайын “40 райондон 40 демилге” долбоору боюнча Кыргыз Республикасынын аймактарында иштелип чыккан 8 (сегизге) чейин инновациялык долбоорлорду каржылоого каражаттар каралат.

28. Инновациялык долбоорлорду каржылоо ИМ Мамфонду тарабынан жүргүзүлөт.

29. Катчылык инновациялык долбоордун аткаруучусу берген эсептөөлөрдүн туура түзүлгөндүгүн текшерет.

30. Тандалган бир долбоорду ишке ашырууга 1 000 000 (бир миллион) сомго чейинки өлчөмдөгү акча каражаты бөлүнөт.

31. Инновациялык долбоорду каржылоо Келишимге ылайык акча каражатын өздөштүрүүгө жараша жүзөгө ашырылат.

**8. Инновациялык долбоорлорду ишке ашырууга багытталган каражаттарды пайдаланууну контролдоо жана мониторинг жүргүзүү**

32. Уюштуруучу долбоорлордун ишке ашырылышына мониторинг жүргүзүү аркылуу инновациялык долбоорлорду ашырууга багытталган финансылык каражаттардын максаттуу пайдаланылышын контролдоого укуктуу.

33. Инновациялык долбоорду аткаруучунун ишине мониторинг жүргүзүү катчылык менен аткаруучунун ортосунда түзүлгөн Келишимде каралат.

34. Катчылык зарыл учурда инновациялык долбоорлордун ишке ашырылышына мониторинг жүргүзүүгө көз карандысыз эксперттерди ишке тарта алат, ошондой эле аткаруучу тарабынан Келишимдин шарттары бузулса, ИМ Мамфонду бул долбоорду каржылоону токтотууга укуктуу жана максаттуу багытта пайдаланылбаган каражаттар ИМ Мамфондунун алыш **–** бериш эсебине калыбына кетирилүүгө тийиш.